**PREDKLADACIA SPRÁVA**

Ministerstvo zdravotníctva Slovenskej republiky predkladá návrh nariadenia vlády Slovenskej republiky z ...... 2021, ktorým sa mení nariadenie vlády Slovenskej republiky č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov na základe Plánu legislatívnych úloh vlády na mesiac december 2021 (úloha č. 31).

 Vládny návrh zákona o kategorizácii ústavnej zdravotnej starostlivosti a o zmene a doplnení niektorých zákonov schválený Vládou SR dňa 29. septembra 2021 (tlač 706) <https://www.nrsr.sk/web/Default.aspx?sid=zakony/zakon&MasterID=8411> (ďalej len „vládny návrh zákona“) zavádza nový spôsob definovania minimálnej siete poskytovateľov, ktorí prevádzkujú ambulanciu všeobecného lekárstva a ambulanciu všeobecného lekárstva pre deti a dorast so zohľadnením kapacitnej priepustnosti (tak, aby bol zabezpečený dostatok všeobecných lekárov pre poistencov) a miestnej dostupnosti (čas dojazdu) na úroveň okresov. Vládny návrh zákona zavádza nový nástroj na identifikáciu rizikových okresov, v ktorých nie je dostatočne zabezpečená všeobecná ambulantná starostlivosť.

Dôsledok predmetnej legislatívnej úpravy vyplývajúcej z vládneho návrhu zákona, a teda aj dôsledok formovania novej verejnej minimálnej siete všeobecnej ambulantnej starostlivosti je nevyhnutné premietnuť do nariadenia vlády č. 640/2008 Z. z., ktoré v súčasnosti určuje minimálne počty všeobecných lekárov v krajoch a nezohľadňuje žiadne ďalšie parametre definície verejnej minimálnej siete uvedené vo vládnom návrhu zákonu. Za účelom zosúladenia s nastaveným právnym rámcom sa predmetné ustanovenie vypúšťa v celom rozsahu od 30. júna 2022, pričom nová definícia verejnej minimálnej siete všeobecnej ambulantnej starostlivosti bude predmetom samostatného nariadenia vlády o verejnej minimálnej sieti poskytovateľov všeobecnej ambulantnej starostlivosti a o ďalších podrobnostiach tvorby verejnej minimálnej siete s plánovanou účinnosťou od 1. januára 2022.

Návrh nariadenia nemá byť predmetom vnútrokomunitárneho pripomienkového konania.

Návrh nariadenia vlády SR sa predkladá bez rozporov.

Vzhľadom na dĺžku legislatívneho procesu sa navrhuje účinnosť od 30. júna 2022.